Barbara Klossner
D Barbara Klossner (* 16. Oktober 1980 z Diemtige) isch e Schwiizer Sängerin und Jodlerin. Si isch bekant under ihrem Künschtlername und Psöidonüm Miss Helvetia. Ihri Text sind meischtens uf Schwiizerdüütsch.

Si isch z Diemtige im Bärner Oberland ufgwachse und het scho i der Schuelzyt leere Singe und Jodle und Schwyzerörgeli spiile. Und si het au no Kweerflöte gleert und Underricht im Ballet gha. Vo 2000 bis 2008 het si z Gämf und e Zyt lang z Amerika gläbt, und es Johr lang isch si a d Schuel für darstellendi Kunscht z Luzärn ggange, und si het gleert dirigiere.

D Klossner spiilt bi der Gruppe Ländlerfründinne vom Gämfersee und het es bar Johr der Jodlerklub vo Gämf gleitet und 2009 der Gämfer Frauejodlerchor gründet. Si isch Lehrerin a der Musigschuel Saaneland-Obersimmetaal. Am Eidgnössische Jodlerfäscht 2008 isch si als Solischtin und au zäme mit ihrere Muetter im Duett und no as Sängerin mit em Jodlerklub Alphüttli ufträtte. 2017 het si s Lied «Mir si Unspunne» für s Unspunnefäscht gsunge.

2011 het si under ihrem Name Barara Klossner s Album Alors, Allons-Y! Äbä Ä So! useggää, und 2018 as Miss Helvetia s nöie Album E Guete - Bon appétit Mä het se es bar Mol im Schwiizer Färnseh chönne gseh und im Radio chönne ghööre. Und au im Ussland goot si go Konzärt ggää, öpe z Korea, z China, z Frankrych und z Belgie. Si spiilt d Hauptrolle im Jodel-Musical Stilli Zärtlichkeite, wo 2017 uf d Büüni cho isch.

Weblink 

 de Website vo der Barbara Klossner

Fuessnoote 

Schwizer Musiker
Alemannische Musiker
Dirigänt
Bärner
Schwiizer
Frau
Läbigi Person